31993R0086
L 012/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 86/93 НА КОМИСИЯТА
от 19 януари 1993 година
относно подробни правила за прилагането на Регламент (ЕИО) № 2077/92 на Съвета по отношение на междубраншовите организации и споразумения в тютюневия сектор
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2077/92 на Съвета от 30 юни 1992 г. относно междубраншовите организации и споразумения в тютюневия сектор (1), и по-специално член 12 от него,
като има предвид, че за да бъде достатъчно представителна за своя район, една междубраншова организация трябва да обхваща поне една трета от количествата, които се произвеждат, преработват или закупуват от членовете на всяка отделна организация; като има предвид, че за да се предотврати възникването на дисбаланс между районите, съответната действаща в няколко района междубраншова организация трябва да изпълнява това изискване за всеки един от тези райони;
като има предвид, че е необходимо да се уточни, че търговията с тютюн обхваща освен дейността на търговците на тютюн прякото изкупуване на балиран тютюн от крайните потребители;
като има предвид, че е необходимо да се конкретизира информацията, която асоциираните организации са задължени да предоставят на Комисията, когато последната отговаря за тяхното признаване;
като има предвид, че отнемането на признаването трябва по принцип да влезе в сила от момента, в който престанат да се изпълняват изискванията за признаване; като има предвид обаче, че това обратно действие следва да бъде ограничено според обстоятелствата;
като има предвид, че е необходимо да се уточни, че минималната степен на представителност на междубраншовите организации, действащи в няколко района, трябва да бъде същата, както е регламентирано за действащите в един район междубраншови организации;
като има предвид, че размерът на наложените вноски на нечленуващите съгласно член 9, параграф 7 или член 10, параграф 1 от Регламент (ЕИО) № 2077/92 трябва да се определи чрез надежден и подлежащ на проверка метод;
като има предвид, че предвидените в настоящия регламент мерки са в съответствие със становището на Управителния комитет за тютюна,
ПРИЕ НАСТОЯЩИЯ РЕГЛАМЕНТ:
Член 1
Една междубраншова организация се счита за представителна на регионално равнище за целите на член 3, параграф 1, буква б) от Регламент (ЕИО) № 2077/92, ако обхваща поне една трета от количествата, които се произвеждат, преработват или закупуват от членовете на всеки един от включените в нея браншове, които са ангажирани в производството или първата преработка на или търговията с тютюневи сортове или групи тютюневи сортове, включени в дейностите на организацията.
Ако организацията действа в няколко района или обхваща цялата съответна общност, тя трябва да изпълнява тези изисквания за всеки един от въпросните райони.
Търговията с тютюн включва производството на тютюневи продукти.
Член 2
Съгласно член 4 от Регламент (ЕИО) № 2077/92 молбите за признаване, подадени от междубраншовите организации, действащи на територията на няколко държави-членки или на територията на цялата Общност, се адресират до Комисията и се придружават от документи, показващи следното:
-
че те извършват определен брой дейности, включени в член 3 от посочения регламент;
-
географския обхват на техните дейности;
-
че са били създадени в съответствие с нормативната уредба на държава-членка или в съответствие със законодателството на общността;
-
че отговарят на изискванията за представителство, регламентирани в член 1.
Междубраншовите организации представят на Комисията всички останали документи, необходими при определяне обема и характера на тяхната дейност.
Член 3
Отнемането на признаване в съответствие с член 3, параграф 3 или член 4, параграф 3 от Регламент (ЕИО) № 2077/92 влиза в сила от момента, в който престанат да се изпълняват изискванията за признаване.
Решението за отнемане на признаването може въпреки това да има ограничено приложение в зависимост от основанията за отнемането и възникналите обстоятелства.
Член 4
За целите на прилагане на член 8, параграф 1, втора алинея от Регламент (ЕИО) № 2077/92, когато предлаганото разширение на обхвата на правилата засяга няколко района, съответните организации трябва за всеки от съответните райони и за всеки от съответните индивидуални организации да представляват поне две трети от обема на съответното производството и/или съответния търговски обмен.
Член 5
Ако една междубраншова организация изисква нечленуващи в нея лица или групи да плащат вноски съгласно член 9, параграф 7 или член 10, параграф 1 от Регламент (ЕИО) № 2077/92, то тя е длъжна да представи на държава-членка или на Комисията според случая цялата информация, необходима за определяне размера на изискваната вноска. Държавата-членка или Комисията има право да извършва всяка считана за необходима проверка на организацията.
Член 6
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 януари 1993 година.